ΓΡΑΠΤΗ ΕΡΩΤΗΣΗ P-1723/01

υποβολή: Willi Grlach (PSE) προς την Επιτροπή

(6 Ιουνίου 2001)

Θέμα: Κίνδυνοι για τις ευρωπαϊκές αμπελοκαλλιέργειες εξαιτίας της φυλλοξήρας

Η φυλλοξήρα (λατινική ονομασία: Phylloxera, Dactylasphaera vitifoliae ή Viteus vitifolii) είναι παράσιτο αμπέλου, το οποίο, τον περασμένο αιώνα, προκάλεσε δραματικές καταστροφές στις αμπελοκαλλιέργειες στην Ευρώπη. Σε αυτό το πλαίσιο τίθενται τα ακόλουθα ερωτήματα:

Πώς αξιολογεί η Επιτροπή τους κινδύνους για τις ευρωπαϊκές αμπελοκαλλιέργειες, που προκαλεί, επί του παρόντος, η φυλλοξήρα;

Πώς αξιολογεί η Επιτροπή τη διαχείριση από τα κράτη μέλη των προληπτικών μέτρων για την καταπολέμηση της φυλλοξήρας;

Συνιστά η Επιτροπή τη χρήση διθειούχου άνθρακα για την καταπολέμηση της φυλλοξήρας;

Πώς αξιολογεί η Επιτροπή την αποτελεσματικότητα του προϊόντος Confidor της εταιρείας BAYER Α.Ε. κατά της φυλλοξήρας;

Απάντηση του κ. Byrne Εξ ονόματος της Επιτροπής

(16 Ιουλίου 2001)

Η φυλλοξήρα της αμπέλου (Phylloxera ή Dactylasphaera vitifoliae) έχει ως κύριους ξενιστές τα φυτά του είδους Vitis L. Έχει εμφανιστεί στα ακόλουθα κράτη μέλη: Γερμανία, Ελλάδα, Ισπανία, Γαλλία, Ιταλία, Λουξεμβούργο, Αυστρία, Πορτογαλία και Ηνωμένο Βασίλειο. Η κοινοτική νομοθεσία αναγνωρίζει το εν λόγω έντομο ως επιβλαβή οργανισμό του οποίου η εισαγωγή στα κράτη μέλη -όπως και η εξάπλωσή του στο εσωτερικό τους- θα απαγορευτεί εφόσον ανιχνεύεται σε φυτά του είδους Vitis L., εκτός των φρούτων και των σπόρων. Ως εκ τούτου περιλαμβάνεται στο σημείο 2 του Παραρτήματος II, Μέρος A, Τμήμα II της οδηγίας 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας ((1)), όπως τροποποιήθηκε τελευταία από την οδηγία 2001/33/ΕΚ της Επιτροπής της 8ης Μαΐου 2001((2)).

Το Γραφείο Τροφίμων και Κτηνιατρικών Θεμάτων (FVO) της Γενικής Διεύθυνσης Υγείας και Προστασίας των Καταναλωτών είναι αρμόδιο, μεταξύ άλλων, για τον έλεγχο της εναρμονισμένης εφαρμογής της κοινοτικής νομοθεσίας στον φυτοϋγειονομικό κλάδο. Στο πλαίσιο της εν λόγω εντολής, οιπάλληλοι του μεταβαίνουν συχνά για αποστολές στα κράτη μέλη. Επιπλέον, από το 1996, τα κράτη μέλη δεν έχουν ενημερώσει την Επιτροπή για περιπτώσεις εντοπισμού Dactylasphaera vitifoliae σε φυτά Vitis L. κοινοτικής παραγωγής.

Η χρήση φυτοπροστατευτικών προϊόντων στην Κοινότητα ρυθμίζεται από την οδηγία 91/414/ΕΟΚ του Συμβουλίου της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων ((3)). Δυνάμει της οδηγίας, η Επιτροπή είναι αρμόδια για την αξιολόγηση της ασφάλειας των δραστικών ουσιών που χρησιμοποιούνται σε προϊόντα αυτού του είδους και τα κράτη μέλη είναι αρμόδια, σε εθνικό επίπεδο, για την αξιολόγηση και την έγκριση των ίδιων των προϊόντων. Ως εκ τούτου, τα κράτη μέλη είναι αρμόδια να ρυθμίζουν τις συνθήκες χρήσης. Η δραστική ουσία διθειούχος άνθρακας δεν έχει ακόμη αξιολογηθεί σε κοινοτικό επίπεδο και δενπάγεται στην αρμοδιότητα της Επιτροπής να εκδίδει συστάσεις για τη χρήση της. Η ουσία Imidacloprid, που είναι η δραστική ουσία του προϊόντος Confidor, βρίσκεται σε στάδιο αξιολόγησης από την Επιτροπή και τα κράτη μέλη. Έως ότου ολοκληρωθεί η διαδικασία, η Επιτροπή δεν μπορεί να κρίνει την αποτελεσματικότητα του προϊόντος και, σε κάθε περίπτωση, τα κράτη μέλη είναι αυτά που φέρουν την ευθύνη για την αξιολόγηση του προϊόντος.

(1) ΕΕ L 169 της 10.7.2000.

(2) ΕΕ L 127 της 9.5.2001.

(3) ΕΕ L 230 της 19.8.1991.